**Anexa nr.1**

**METODOLOGIA ŞI DOMENIUL DE APLICARE A AUDITULUI**

Auditul bugetului raionului Soroca a fost efectuat în conformitate cu Standardele de audit ale Curţii de Conturi, avînd drept scop abordarea orientată spre evaluarea conformităţii execuţiei bugetare, cu aplicarea unor proceduri caracteristice atît auditului regularităţii, cît şi auditului performanţei.

Pentru a ghida activitatea de audit şi a cuprinde aspectele ce ţin de execuţia bugetelor UAT din raion referitor la planificarea și executarea veniturilor şi cheltuielilor bugetare, precum şi aspectele privind evidenţa şi raportarea situaţiilor patrimoniale ale UAT, au fost elaborate următoarele obiective de audit:

**OBIECTIVUL I: *A elaborat şi a executat UAT partea de venituri a bugetului în conformitate cu Legea privind finanţele publice locale şi cu alte acte normative în vigoare?***

**OBIECTIVUL II: *A gestionat UAT cheltuielile bugetare în conformitate cu cadrul regulator în domeniul dat?***

**Obiectivul III: *A raportat UAT în modul corespunzător, a gestionat și a asigurat integritatea mijloacelor sale fixe și a patrimoniului?***

Potrivit pragului de semnificaţie şi riscurilor determinate la etapa de planificare a auditului, acţiunile de audit au fost efectuate asupra unor categorii de venituri și cheltuieli la 35 de primării[[1]](#footnote-1), Direcția Finanțe, Direcția Generală Învățămînt și Secția Cultură și Turism.

Întru realizarea obiectivelor auditului şi colectarea probelor de audit, s-au efectuat următoarele proceduri de audit:

* au fost analizate deciziile organelor deliberative şi executive ale UAT, în vederea stabilirii nivelului de executare a acestora;
* s-a verificat dacă veniturile pasibile încasării în bugetele UAT au fost planificate şi încasate regulamentar;
* au fost revizuite procesele şi procedurile de achiziţie publică, pentru verificarea conformităţii acestora cu normele regulamentare;
* în baza eşantionării, s-au verificat unele cheltuieli bugetare, pentru determinarea veridicității acestora;
* s-a efectuat inventarierea selectivă a patrimoniului proprietate publică locală a UAT;
* au fost verificate situaţiile patrimoniale raportate de către UAT, acestea fiind confruntate cu documentele contabile şi înregistrările financiare respective;
* s-a analizat și confruntat informaţia de la diferite entităţi (IFS pe raionul Soroca, Agenţia Relaţii Funciare şi Cadastru a RM, Cadastrul funciar al 35 UAT de nivelul I);
* a fost utilizată informația cu conținut relevant din bazele de date oficiale.
1. Primăriile: or. Soroca, c. Bădiceni, c. Bulboci, s. Băxani, c. Căinarii Vechi, c. Cosăuți, c. Cremenciug, c. Dărcăuți, s. Dubna, s. Egoreni, c. Holoșnița, s. Hristici, c. Iarova, c. Nimereuca, s. Oclanda, c. Ocolina, c. Parcani, c. Pîrlița, s. Racovăț, s. Redi-Cereșnovăț, c. Regina Maria, c. Rublenița, s. Rudi, c. Schineni, c. Stoicani, s. Șeptelici, c. Șolcani, c. Tătărăuca Veche, s. Trifăuți, c. Vasilcău, c. Vădeni, c. Vărăncău, s. Visoca, c. Volovița, s. Zastînca. [↑](#footnote-ref-1)